b'\n_START_ARTICLE_\nCharles Lanrezac\n_START_PARAGRAPH_\nCharles Lanrezac (31. hein\xc3\xa4kuuta 1852 Pointe-\xc3\xa0-Pitre, Guadeloupe \xe2\x80\x93 18. tammikuuta 1925 Neuilly-sur-Seine, Ranska) oli ranskalainen kenraali, joka toimi ensimm\xc3\xa4isen maailmansodan alussa Ranskan viidennen armeijan komentajana._NEWLINE_Ennen maailmansotaa Lanrezac oli Ranskan armeijan arvostetuin strategi, ja vuoteen 1914 menness\xc3\xa4 h\xc3\xa4n oli kohonnut ylimm\xc3\xa4n sotaneuvoston j\xc3\xa4seneksi ja viidennen armeijan komentajaksi. Sodan syttyess\xc3\xa4 h\xc3\xa4nen joukkojensa oli tarkoitus muodostaa vasen sivusta Ranskan joukoissa, joiden oli m\xc3\xa4\xc3\xa4r\xc3\xa4 hy\xc3\xb6k\xc3\xa4t\xc3\xa4 suunnitelma XVII:n mukaisesti Elsass-Lothringenin kautta Saksaan. Saksan hy\xc3\xb6k\xc3\xa4tess\xc3\xa4 yll\xc3\xa4tt\xc3\xa4en Belgiaan Lanrezac menetti uskonsa Ranskan hy\xc3\xb6kk\xc3\xa4yssuunnitelmaan, ja h\xc3\xa4net m\xc3\xa4\xc3\xa4r\xc3\xa4ttiin k\xc3\xa4\xc3\xa4nt\xc3\xa4m\xc3\xa4\xc3\xa4n joukkonsa pohjoiseen torjumaan Belgian kautta tulevaa hy\xc3\xb6kk\xc3\xa4yst\xc3\xa4. Charleroin taistelussa h\xc3\xa4n kohtasi kenraali Karl von B\xc3\xbclowin komentaman Saksan toisen armeijan, jolla oli kaksinkertainen ylivoima. Brittil\xc3\xa4isten apujoukkojen viipyess\xc3\xa4 Lanrezacin oli suoritettava strateginen vet\xc3\xa4ytyminen etel\xc3\xa4\xc3\xa4n saksalaisten tielt\xc3\xa4. T\xc3\xa4m\xc3\xa4 strateginen per\xc3\xa4\xc3\xa4ntyminen oli isku h\xc3\xa4nen maineelleen, ja h\xc3\xa4nest\xc3\xa4 tehtiin sodan alkuvaiheen vastoink\xc3\xa4ymisten syntipukki. Lanrezac tuki brittien siirtoarmeijaa Pariisin it\xc3\xa4puolella k\xc3\xa4ydyss\xc3\xa4 voitokkaassa Guisen taistelussa 29. elokuuta 1914, mutta h\xc3\xa4nen jatkettuaan per\xc3\xa4\xc3\xa4ntymist\xc3\xa4 ylip\xc3\xa4\xc3\xa4llikk\xc3\xb6 Joseph Joffre korvasi h\xc3\xa4net Louis Franchet d\xe2\x80\x99Esp\xc3\xa8reyll\xc3\xa4 3. syyskuuta, juuri ennen ranskalaisten vastahy\xc3\xb6kk\xc3\xa4yksen k\xc3\xa4ynnist\xc3\xa4mist\xc3\xa4._NEWLINE_Vuonna 1917 Lanrezacille tarjottiin uudelleen komentajanteht\xc3\xa4vi\xc3\xa4, mutta h\xc3\xa4n kielt\xc3\xa4ytyi. Sodan j\xc3\xa4lkeen h\xc3\xa4n julkaisi kirjan, jossa arvosteli Joffren johtamistapaa sodan alkuvaiheessa. Lanrezac sai maineenpalautuksen v\xc3\xa4h\xc3\xa4n ennen kuolemaansa, kun h\xc3\xa4net palkittiin korkealla kunniamerkill\xc3\xa4.'